TEPLÝ VRCH – Obec vďaka dotácii vybudovala nový a plne funkčný chodník. Finančné prostriedky získala prostredníctvom podpory regionálneho rozvoja z Ministerstva investícií, regionálneho rozvoja a informatizácie SR.
Ako pre Rimava.sk uviedla starostka obce Janka Janšová, dotáciu obec získala ešte v decembri minulého roka v sume viac ako 40-tisíc eur. Celková realizácia si vyžiadala finančné prostriedky v sume približne 43-tisíc eur. Obec sa podieľala spolufinancovaním.
Článok pokračuje pod reklamou
"V obci bol starý chodník vyskladaný z panelov, ktorý nebol nikde zapísaný ani zlegalizovaný a značne nevyhovujúci v havarijnom stave. Preto sme pristúpili k tomu, že vybudujeme nový chodník, aby plnil účel a bol legálny," povedala starostka Teplého Vrchu.
Ako pokračovala, obec považovala za prioritu vybudovať nový chodník. "Už dlhšie sme zvažovali, odkiaľ na to zobrať finančné prostriedky. Mali sme vypracovanú projektovú dokumentáciu a koncom roka 2021 vyšla výzva v oblasti podpory regionálneho rozvoja, do ktorej sme sa zapojili. A na naše veľké a milé prekvapenie bol náš projekt úspešný."
Výstavbu chodníka začali realizovať začiatkom marca 2022 a koncom mesiaca bol aj dokončený. "Prvoradým prínosom projektu je skvalitnenie miestnej infraštruktúry obce ako aj regiónu, vytvorením podmienok pre bezpečnú cestnú premávku, chodcov a zlepšenie prístupu a mobility medzi jednotlivými časťami obce. Ďalšou prioritou je rekonštrukcia námestia pred kostolom, výstavba novej materskej školy a rekonštrukcia rekreačného zariadenia Drieňok pri vodnej nádrži Teplý Vrch," dodala Janšová na záver.
NENECHAJTE SI UJSŤ